**Често задавани въпроси, свързани с хазарта**

**Каква е законоустановената възраст на лицата, които могат да участват в хазартни игри?**

*В Република България, както и в повечето държави-членки на ЕС, законоустановената възраст на лицата, които могат да участват в хазартни игри, е 18 или повече години.*

**Защо трябва да се играе само в лицензирани казина?**

*Лицензираните казина могат да докажат, че са финансово способни да изплатят „Джакпот“ във всякакъв размер, имат сключени споразумения за обработка на данни с местни банки и редовно проверяват изплащанията си за точност и справедливост.*

**Какво представлява регулаторният орган за хазарт?**

*Регулаторът на хазартни игри е държавен орган/юридическо лице на бюджетна издръжка в определена държава или регион, чиято единствена отговорност е надзорът на лицензираните казина. Също така той подкрепя и защитава местната хазартна общност, която играе в лицензирани казина.*

**Организирането и участието в незаконен хазарт съставлява ли престъпление?**

*Да и се наказва с имуществена санкция, която съгласно Закона за хазарта (ЗХ) може да достигне до 2 000 000 лв.*

**Кога е налице незаконен хазарт?**

*Незаконен хазарт се появява, когато се организира или се участва в хазартна игра, за провеждането на която ЗХ изисква наличието на лиценз, издаден от изпълнителния директор на Националната агенция за приходите или от оправомощено от него лице.*

**ЗХ поставя ли определени изисквания, на които трябва да отговаря игралното казино?**

Игралното казино следва да отговаря на следните изисквания:

* *Да разполага с пет или повече маси за игра, от които поне две рулетки. В случай, че игралното казино поддържа игрални автомата, те не могат да бъдат по – малко от петнадесет;*
* *Да отговаря на общите задължителни изисквания за игралните зали и игралните казина по отношение на вида на помещенията или сградата, минималната площ, разпределението на помещенията и необходимото техническо оборудване за контрол;*
* *Сградата, в която се организира хазартната игра не следва да е публична държавна и общинска собственост, обект на Министерството на отбраната, Министерството на вътрешните работи, учебно, лечебно и здравно заведение, както и в съсобствени сгради, без нотариално заверено писмено съгласие на всички съсобственици.*

**Участието в незаконен хазарт също ли съставлява престъпление ?**

*Да, съгласно българското наказателно право като за осъществяването му се предвижда драстично по – ниско по размер наказание, а именно лишаване от свобода до една година или пробация.*

**Кога е налице „Опасен рецидив“ ?**

*Когато обвиняемият:*

* *е осъществил организирането на незаконен хазарт, след като е лежал в затвора не по – малко от една година за умишлено престъпление, за което Законът предвижда повече от пет години лишаване от свобода;*
* *е осъществил организиране на незаконен хазарт след като е осъждан два или повече пъти на лишаване от свобода и поне едно от тези наказания е изтърпял ефективно.*

**Кои са наказанията за юридическите лица, които организират хазартни игри в нарушение на ЗХ?**

На хазартен оператор, който организира хазартни игри или извършва каквито и да било дейности, уредени в ЗХ, за които се изисква лиценз, без да притежава такъв, се налагат следните наказания:

* имуществена санкция от 1 000 000 до 2 000 000 лв. на юридическо лице, което организира онлайн залагания;
* имуществена санкция от 50 000 до 200 000 лв. на юридическо лице за хазартни игри, които не са организирани онлайн;
* глоба от 20 000 до 50 000 лв. на физическо лице, което извършва някоя от дейностите по производство, внос, разпространение, сервиз на игрално оборудване, или имуществена санкция в размер от 50 000 до 200 000 лв. на юридическо лице, което извършва някоя от дейностите по производство, внос, разпространение и сервиз на игрално оборудване.

⬩Наказва се и организирането на турнир на игри в игрална зала или в игрално казино в нарушение на разпоредбите на ЗХ. В тези случаи наказанието е глоба от 2000 до 5000 лв. или имуществена санкция в размер от 5000 до 20 000 лв.

**Кои са съществуващите държавни такси по чл. 30 от ЗХ?**

За поддържане на лиценз за организиране на хазартни игри - традиционна лотария, томбола, моментна лотария, тото, бинго и техните разновидности, игри със залагания върху резултати от спортни състезания и надбягвания с коне и кучета, игри със залагания върху случайни събития и със залагания, свързани с познаване на факти, с изключение на онлайн залаганията, се събира двукомпонентна държавна такса, състояща се от еднократна такса в размер на 300 000 лв. и променлива част в размер на 20 на сто върху разликата между стойността на получените залози и изплатените печалби, а за игри, за които се събират такси и комисиони за участие - в размер на 20 на сто върху стойността на получените такси и комисиони.

За издаване и поддържане на лиценз за онлайн залагания се събира двукомпонентна държавна такса, състояща се от еднократна такса в размер на 400 000 лв. и променлива част в размер на 20 на сто върху разликата между стойността на получените залози и изплатените печалби, а за игри, за които се събират такси и комисиони за участие - в размер на 20 на сто върху стойността на получените такси и комисиони.

За поддържане на лиценз за игри в игрално казино със срок на лиценза 5 години се събира еднократна държавна такса в размер на 300 000 лв., а за издаване и поддържане на лиценз за игри в игрално казино със срок на лиценза 10 години се събира еднократна държавна такса в размер на 600 000 лв.

За поддържане на лиценз за игри с игрални автомати със срок на лиценза 5 години се събира еднократна държавна такса в размер на 75 000 лв., когато игрите са организирани в населени места до 500 000 жители, и в размер на 150 000 лв., когато игрите са организирани в населени места над 500 000 жители. За поддържане на лиценз за игри с игрални автомати със срок на лиценза 10 години се събира еднократна държавна такса в размер на 150 000 лв., когато игрите са организирани в населени места до 500 000 жители, и в размер на 300 000 лв., когато игрите са организирани в населени места над 500 000 жители.

**Кои са някои от забраните?**

Забраняват се производството, разпространението и сервизът, както и вносът, разпространението и сервизът на игрално оборудване без лиценз, както и фактическото осъществяване на дейността по издадения лиценз, без да е получено удостоверението по чл. 34 от ЗХ.

Лицензираните организатори на хазартни игри не могат да развиват дейност по производство, внос, разпространение и сервиз на игрално оборудване за хазартни игри, освен за внос на игрално оборудване за собствени нужди.

**Кога е налице хазартна зависимост?**

*Хазартната зависимост или така нареченото „патологично разстройство, свързано с хазарт“, се характеризира с неконтролирани залагания, които продължават и често се засилват, и излизат извън приемливата граница на забавление, което води до неблагоприятни социални последици като обедняване, влошени семейни отношения и провал в личния живот на залагащия.*

**Как да помогнем на хазартно зависим?**

*Възможните методи за оказване на помощ на хазартно зависим са:*

* *насочване към работа с психолог или психиатър, специализирани в работата със зависимости;*
* *посещаване на групи за взаимопомощ (напр. Анонимни хазартно зависими – България);*
* *постъпване на стационарно лечение в психиатрична болница;*
* *постъпване в център за възстановяване от зависимости;*
* *в тежки случаи, касаещи близък, който е хазартно зависими – подаване на искане за предприемане на настаняване за принудително лечение.*

**От 2022 г. бе създадена възможността на лицата, които смятат, че са податливи към развиване на хазартна зависимост да се вписват в регистъра на уязвимите лица към Националната агенция за приходите (по-подробна информация може да бъде открита на следния линк -** [**https://nra.bg/wps/portal/nra/gambling/responsible.gambling**](https://nra.bg/wps/portal/nra/gambling/responsible.gambling)**). В този случай хазартните оператори имат задължение да не допускат до хазартни игри, вписаните в този регистър лица.**